Source: https://www.rtvs.sk/televizia/archiv/13982/98157
Timestamp: 2020-04-03 18:03:24+00:00

Document:
Streda 22.06.2016 19:00
00:01:04 Hollande hovoril s Ficom, chce obrodiť EÚ Zajtra sa rozhodne o budúcnosti EÚ. Znie pred britských referendom z úst európskych politikov. Napríklad francúzsky prezident Francois Hollande sa čoskoro chystá do Nemecka, kde chce hovoriť o novom zmysle únie. Dnes hovoril s Donaldom Tuskom aj Robertom Ficom, keďže Slovensko sa chystá predsedať Rade Európskej únie. Chystá sa aj stretnutie takzvanej šestky - teda zakladajúcich členov EÚ, kam patrí Luxembursko, Belgicko, Holandsko, Francúzsko, Nemecko a Taliansko.
00:03:52 Zranené ženy sú v Niši, vodič na polícii Vodič havarovaného slovenského autobusu zostáva v policajnej cele v Srbsku. Autobus tam včera zišiel z diaľnice a prevrátil sa, zahynuli piati ľudia. Srbskí vyšetrovatelia zatiaľ o možných príčinách tragédie neinformovali. Dve ženy ošetrujú v nemocnici v meste Niš. Ich stav je vážny.
00:06:24 Rada RTVS sa zaoberala financovaním verejno-právneho vysielateľa Posledné vyjadrenia predsedu SNS Andreja Danka ohľadom koncesionárskych poplatkov môžu znamenať vyslovenie nedôvery ministrovi kultúry Marekovi Maďaričovi. Reakciu ministerstva kultúry vyvolali slová Andreja Danka, že o téme koncesionárskych poplatkov sa bude baviť len s predsedami koaličných strán.
00:07:27 PPP projekt zlacnel o 127 mil. € Diaľničný obchvat Bratislavy, spolu s rýchlostnou cestou v smere na južné Slovensko, bude lacnejší - štát by mal ušetriť 127 miliónov eur. Španielsko-austrálsko-rakúske konzorcium si na trhu zabezpečilo výhodnejšie úvery. Po finančnom uzavretí sa nové cesty môžu začať stavať. Prvá časť PPP projektu by mala byť hotová v roku 2019.
00:10:05 Andrej Danko pozval pápeža Františka Predseda parlamentu Andrej Danko pozval pápeža Františka na návštevu Slovenska. Krátko sa s ním stretol po generálnej audiencii na Námestí sv. Petra vo Vatikáne. Slovensko naposledy navštívil pápež Ján Pavol II. ešte v roku 2003, pápež František navštívi v júli susedné Poľsko.
00:11:46 Úrady: Ovčie a kozie mlieko je bezpečné Niektorí pacienti nakazení kliešťovou encefalitídou naďalej tvrdia, že ochoreli z ovčieho syra z družstva v Nižnom Klátove. Výsledky testov z mlieka a krvi oviec pritom dopadli negatívne. Na infektológii údajne ležal aj bača z farmy. Príčinu nákazy doteraz nezistili. Veterinári tvrdia, že výrobky z ovčieho a kozieho syra sú bezpečné.
00:14:24 Zisťovanie prítomnosti vírusu nie je jednoduché Na Slovensku sa podľa ministerstva pôdohospodárstva nakazí vírusom encefalitídy len málo zvierat. V roku 2014 zistili veterinári vírus na 3 ovciach a 1 koze. Nasledujúce roky boli bez nálezu. Virológ však upozorňuje, že vírus sa v zvierati nedrží dlho. Dokázať ho pár týždňoch od nákazy je v niektorých prípadoch preto takmer nemožné.
00:16:45 Projekt výstavby automobilky sa nemení Výstavba automobilky Jaguar Land Rover pri Nitre pokračuje bez zmeny. Spoločnosť poprela fámy o pozastavení projektu. Informácie o zastavení prác priniesol portál autonews a prevzali ho viaceré svetové médiá. Portál vychádzal z interných zdrojov automobilky. Podľa nich by odchod Británie z Únie spôsobil Land Roveru vyše miliardovú stratu. Britská automobilka tvrdí, že fabriku na Slovensku postaví bez ohľadu na to, ako dopadne zajtrajšie britské referendum
00:18:59 Blížiace sa referendum o členstve Veľkej Británie v EÚ Už len niekoľko hodín zostáva do začiatku referenda o členstve Británie v Európskej únii. Pre Britov je to najvýznamnejšie hlasovanie za posledné generácie. Prípadný odchod môže mať zatiaľ ťažko odhadnuteľné dôsledky. Pripomeňme argumenty, ktoré zazneli v kampani oboch táborov.
00:23:44 Brexit by bol pre vedu katastrofou Brexit by bol pre vedu katastrofou, odkazujú politikom vedci. Ak by Británia opustila Úniu, bol by to koniec financovania výskumu z európskeho rozpočtu. Stratil by tým aj zvyšok Európy - veľká časť výskumu je sústredená práve na Britských ostrovoch. V Škótsku nakrúcala Alexandra Kazlovová.
00:27:15 Britskí rybári chcú odchod z EÚ Okrem prisťahovalectva prekáža niektorým Britom aj európska regulácia. Najmä britskí rybári čakajú na výsledky zajtrajšieho referenda s nádejou. Tvrdia, že európske príkazy v oblasti rybolovu tvrdo zasiahli tradičný britský sektor.
00:30:11 EÚ podporila spoločnú pobrežnú stráž
00:30:33 Poslanci na prieskume Finančnej správy
00:31:37 Prieskum agentúry Focus o parlamentných voľbách Ak by boli parlamentné voľby v polovici júna, vyhral by ich Smer-SD. Prieskum agentúry Focus naznačil, že by získal 26,4 % hlasov. Druhá, podľa prieskumu skončila SNS so 14 a pol percentami, tretia v poradí strana SaS s viac ako 14-timi percentami.
00:32:15 Pokračuje súd s bývalým predsedom Matice V Bratislave pokračoval súd s bývalým predsedom Matice Slovenskej - Jozefom Markušom. Žaloba ho viní za škodu, ktorá vznikla Matici za dlhy Matičného fondu. Súd dnes vypočul súčasného predsedu - Mariána Tkáča. Ten stojí aj za trestným oznámením. Napriek tomu nevedel o okolnostiach vzniku dlhu.
00:34:13 Prvý nositeľ Hercovej misie v Košiciach Srbský herec Lazar Ristovski si prevzal cenu Art Film Festu Hercová misia. Po presťahovaní filmového festivalu z Trenčianskych Teplíc do Košíc sa stal prvým, kto osadil tabuľku so svojim menom na symbolický most v centre mesta. Čoskoro k nemu pribudnú ďalší.
00:36:42 Vladimir Putin obvinil NATO
00:37:21 Merkelová: Treba posilniť NATO na východe
00:38:10 Presun techniky zo Smilna Americká ťažiarska firma Alpine Oil and Gas sa nateraz stiahla zo Smilna pri Bardejove. Demontovala vŕtaciu plošinu na poli a vypratala prieskumný priestor. V oblasti chcela ťažiť zemný plyn. Tunajší aktivisti sa proti vrtom ostro postavili, obávali sa najmä o vodu.
00:40:14 Adamčovi prisúdil súd ďalšiu vraždu Košický okresný súd opätovne uznal za vinného Branislava Adamča zo spoluúčasti na vražde. Údajný boss zemplínskeho podsvetia podľa žaloby v roku 2001 s komplicmi zabil podnikateľa Jaroslava Baláža. Keďže Adamčo si už odpykáva doživotný trest za inú vraždu, súd v jeho prípade upustil od súhrnného trestu.
00:42:14 Ábel Ravasz si zmeral sily s mladými šachistmi Rómske deti v obci Hrochoť v okrese Banská Bystrica motivuje k učeniu aj k dobrému správaniu šach. Talentovaní školáci majú svoj klub. Na šachový súboj vyzvali aj splnomocnenca vlády pre rómske komunity.
00:44:38 Divadelníci sa dotýkajú a spájajú To najlepšie z minuloročnej divadelnej tvorby na Slovensku ponúka 12. ročník festivalu Dotyky a spojenia v Martine. Pre nižší rozpočet uvedie menej inscenácií aj sprievodných podujatí. Súčasťou festivalu zostáva kritická platforma - odborníci a diváci v nej môžu reagovať na jednotlivé predstavenia.
00:46:58 Hudba v Ríme pripomenula Cyrila a Metoda V bazilike svätej Praxedy v Ríme zaznel slávnostný koncert k blížiacemu sa sviatku sv. Cyrila a Metoda. Ide o miesto spájané s pobytom bratov v Ríme. Na koncerte zazneli texty Milana Rúfusa, Daniela Heviera a Mariana Brezániho spojené s hudbou Ľubomíra Horňáka. Podujatie organizovalo slovenské veľvyslanectvo pri Svätej stolici.

References: súd 
 súd 
 Súd 
 súd 
 súd 
 súd